El CEIC Alfons el Vell presenta la programació renovada de beques i premis
16 abril 2021

## El CEIC Alfons el Vell presenta la programació renovada de beques i premis16 abril 2021Última actualització: 16 abril 2021

![](../gestion/img/1297932deb0d3e9cecde6e487c17ef69c4b4a939d3e3e9a72f86b6a8812f1f2f.jpg)  
  

El **regidor delegat de Cultura, Nahuel González**, acompanyat de la **directora del Centre d’Estudis i Investigacions Comarcals, CEIC Alfons el Vell, Rosa Mascarell**, ha presentat aquest matí la programació de premis i beques del CEIC, una recompensa tant a l’excel·lència com a l’esforç i un incentiu per la investigació en tots els camps del saber i la creació, apostant per augmentar el benestar de la nostra societat.

“_Les beques i els premis del CEIC representen per a molts joves investigadors, creadors, artistes... Una oportunitat quan els recursos de les administracions no arriben tal i com i seria desitjable. Per tant, la tasca i la implicació de l’Alfons el Vell en investigació i divulgació de la cultura és fonamental, amb la col·laboració de l’Ajuntament i altres institucions com les universitats»,_ ha destacat González.

_«Estructuralment i històricament aquest és un país que aposta poc per la investigació. Al nostre Centre d’Estudis i Investigacions Comarcals, hem tingut clar que teníem davant nosaltres una tasca d’incentivació, sobretot cap a la gent jove. A més a més, teníem la visió que_ _calia_ _crear un premi especial de ciència i tecnologia amb nom de dona. En aquesta tasca hem comptat des del primer moment amb el suport de la Regidoria d’Igualtat de l’Ajuntament de Gandia i la implicació directa de la seua regidora Juana Navarro»,_ _ha explicat Mascarell._ Així, s’ha recuperat la figura d’Àngels Malonda, dona pionera en la investigació farmacèutica i quasi oblidada per la nostra ciutat, malgrat haver escrit les seues memòries, i s’ha creat el _Premi de Ciència i Tecnologia Àngels Malonda_. Us convidem a llegir l’article del conseller del CEIC, Enric Marco: https://alfonselvell.com/angels-malonda-un-nom-per-a-un-premi-de-ciencia-i-tecnologia/

A banda d’aquesta, s’ha conservat la beca tradicional d’investigació històrica del CEIC canviant el nom a _Beca Josep Camarena_, en homenatge a la seua figura i en aquest any especialment que celebrem el seu centenari. _«Hem creat també una beca de creació i investigació centrada en les arts plàstiques, així com un premi d’il·lustració i una beca per a la producció d’audiovisuals. Hem comptat amb el compromís de Jesús Alba, director de la UPV-Campus Gandia, amb qui hem aparaulat un conveni d’ajuda mútua. Hem d’agrair també a la regidora d’Educació de l’Ajuntament de Gandia, Carmen Fuster, els seus comentaris per a tenir en compte la inclusió dels diferents graus educatius, tant universitaris com no universitaris»._

Les bases per a poder concursar i acollir-se a les diferents modalitats i ofertes es poden consultar al web: https://alfonselvell.com/beques-i-premis/